送高仲遠赴滁倅
作者：樓鑰
朝代：宋

paragraphs: 高氏在四明，於今爲清門。
貳卿道素高，夫人德尤尊。
子弟盡恂恂，夫君更春溫。
昔年奉慈親，定省嚴晨昏。
今日當門戶，友愛深弟昆。
伉儷信緣合，端良由性根。
門中有孤嫠，極意均撫存。
與我親兒女，次第了嫁婚。
不可解於心，肯自以爲恩。
不言而躬行，後生熟見聞。
諸郎已秀發，穎異有佳孫。
鄉評共歸重，內外無間言。
公勤官業廣，所至治不煩。
僊舟何遽西，行行佐侯藩。
環滁皆好山，風月當平分。
醉翁與樂全，遺蹟今尚存。
况有賢史君，易鎮方北轅。
公餘陪嘯詠，相映如瑶琨。
生來仕平進，自此朱兩轓。
從兄今鼎貴，鼇禁兼掖垣。
君其繼英躅，復收舊青氈。
老我得投閑，頻年接清歡。
同社摻君袪，戀戀傾離樽。
梅風吹溽暑，祝君尚加餐。